b'\n_START_ARTICLE_\nBranko Lenti\xc4\x87\n_START_PARAGRAPH_\nBranko Lenti\xc4\x87 (Milna, 1938. \xe2\x80\x93 Zagreb, 2018.) hrvatski je novinar i redatelj dokumentarnih filmova.\n_START_SECTION_\nNovinarski i redateljski rad\n_START_PARAGRAPH_\nU novinarstvu od 1966. Sav radni vijek proveo je na Hrvatskoj televiziji, od po\xc4\x8detka 1966. do umirovljenja 1993., te nakon njega kao autor dokumentarnih filmova i mentor mla\xc4\x91ih novinara. Po\xc4\x8deo je kao autor i urednik emisija za mlade. Pro\xc4\x8duo se dokumentarnom serijom Objektiv 350._NEWLINE_Bio je urednik programa Televizije Zagreb 1969.-1972., kada je smijenjen jer se nije odupro hrvatskom prolje\xc4\x87u._NEWLINE_U po\xc4\x8detku osamdesetih godina izborio se, potaknut suradnjom Alpe-Adria, da se 1982. pokrene televizijski magazin Alpe-Dunav-Jadran. kroz koji je Televizija Zagreb pribli\xc5\xbeavala publici ideju srednjoeuropskog zajedni\xc5\xa1tva, unato\xc4\x8d protivljenjima iz krugova Jugoslavenske radiotelevizije. "S beogradske televizije su govorili kako ponovno \xc5\xbeelimo uspostaviti Austro-Ugarsku i sli\xc4\x8dno."_NEWLINE_Bio je prvi direktor Hrvatske televizije 1990.-1992._NEWLINE_Bio je i predsjednik Me\xc4\x91unarodnog konzorcija za koprodukciju dokumentarnih filmova, koji je okupio niz televizijskih ku\xc4\x87a (BBC, NTV, RAI, STV), te \xc4\x8dlan \xc5\xbeirija na mnogim festivalima u zemlji i svijetu._NEWLINE_Autor je vi\xc5\xa1e od dvjesto dokumentarnih filmova. Njihova dokumentarna vrijednost priznata je odmah, ali tek kasnije su ustalilo mi\xc5\xa1ljenje o njihovoj izrazitoj filmskoj vrijednosti. Ve\xc4\x87 sedamdesetih godina svjetski televizijski stru\xc4\x8dnjaci po\xc4\x8dinju prou\xc4\x8davati Lenti\xc4\x87ev specifi\xc4\x8dan stil i pisati o njemu. Lenti\xc4\x87 snima kao naizgled distanciran svjedok, bez komentiranja, uspostavljaju\xc4\x87i tako izravan kontakt publike s \xe2\x80\x9emalim\xe2\x80\x9c, prakti\xc4\x8dki anonimnim junacima svojih filmskih pri\xc4\x8da. "Svaki \xc4\x8dovjek\xe2\x80\x9c , ka\xc5\xbee Lenti\xc4\x87, \xe2\x80\x9emo\xc5\xbee biti junak filma. Samo to treba znati vidjeti"._NEWLINE_Me\xc4\x91u tim filmovima kultni status ima Iza Lo\xc5\xbee, kroniku gledi\xc5\xa1ta splitskih dokoli\xc4\x8dara na Gaginu \xc5\xa1tekatu Iza Lo\xc5\xbee. Svjedok polazi od uplakane djevoj\xc4\x8dice u modrom kaputi\xc4\x87u u koloni izbjeglica iz Vukovara. \xc5\xbdulj opisuje prido\xc5\xa1lice, radnike koji tra\xc5\xbee posao i mogu\xc4\x87nosti boljega \xc5\xbeivota, nastanjeni u faveli iznad Rijeke, \xc4\x8desto i bez struje i bez vode, stvaraju\xc4\x87i obitelji, poku\xc5\xa1avaju\xc4\x87i \xc5\xbeivjeti neki normalan \xc5\xbeivot. Mjesto koje ho\xc4\x87e \xc5\xbeivjeti o Vranji\xc4\x8danima kojima \xc5\xbeivot ugro\xc5\xbeava cementara i azbest snimljen je 1976., a danas gotovo da je aktualniji. Svi ti i mnogi drugovi Lenti\xc4\x87evi filmovi su ne samo dokument svoga doba, nego i izvrsni filmovi, temeljeni na minimalnoj poetici dokumentarca.\n_START_SECTION_\nObitelj\n_START_PARAGRAPH_\nBrat je novinara Ante Lenti\xc4\x87a i povjesni\xc4\x8dara umjetnosti Ivana Lenti\xc4\x87a.'